Halfdan Wigaard

Halfdan Augustin Nielsen Wigaard (født 9. juni 1891 i Kristiania, død 24. februar 1969) var en norsk maskinmester, fagforeningsmann og politiker, hjemmehørende i Arbeiderpartiet og Norges Kommunistiske Parti.

Wigaard var medlem av DNA fra 1908, og ble fagorganisert året etter. Han var aktiv i Norges Socialdemokratiske Ungdomsforbund, der han gjorde en pionerinnsats for å bygge opp organisasjonen i daværende Nedenes amt (Aust-Agder). Han sørget for at det ble stiftet en rekke lag her, blant annet Arendal-laget i 1915. Sammen med Trygve Lie og Reinert Torgeirson satt han også i ungdomsforbundets forlagskomite, da NSU tok initiativ til utgivelse av en rekke trykksaker. Dette var en virksomhet som satte varige spor. Wigaard var forretningsfører i NSU fra 1917 til 1921. I 1919 var han også forretningsfører i Oslo Arbeidersamfunn. Han ble valgt inn i Oslo bystyre, der han satt fra 1920 til 1923.

Etter den store splittelsen i Arbeiderpartiet i 1923  engasjerte han seg i NKP, og var formann i partiet i Oslo og Akershus distrikt i 1929.

Av yrke var han utlært maskintrykker, og fra 1933 til 1960 var han formann i Den typografiske forening.

Wigaard fant veien tilbake fra NKP til AP. Han ble valgt inn i Oslo bystyre og formannskap, der han satt i en årrekke. Han sto blant annet fram som talsmann for Gamlebyen-beboere som måtte vike plassen for etterkrigstidens byutvikling. I 1962 ble han tildelt St. Hallvard-medaljen for sin årvåkenhet i arbeidet med å gjøre Oslo til en vakrere by.

Referanser 

Norske fagforeningspersoner
Personer fra Oslo
Fødsler i 1891
Dødsfall i 1969